দশম সংসদ নির্বাচন বর্জন করে জামায়াতকে নিয়ে আন্দোলন করে বিফল হয় বিএনপি। জাতীয় সংসদ থেকে বিচ্ছিন্ন হয়ে যাওয়ায় এরপর থেকেই অনেকটা কোণঠাঁসা হয়ে পড়েছে বিএনপি। তাই আসন্ন জাতীয় নির্বাচনে অংশ নেয়ার পাশাপাশি নানা কৌশল অবলম্বন করে দলটি। এরমধ্যে জাতীয় ঐক্য গড়ার আলোচনা চালিয়ে যাচ্ছে দীর্ঘদিন ধরেই। সম্প্রতি একাদশ নির্বাচনকে কেন্দ্র করে বৃহত্তর ঐক্য গঠনে তোড়জোর শুরু করে দলটি। ঐক্য গড়ার ব্যাপারে ড. কামাল হোসেনের গণফোরাম, অধ্যাপক একিউএম বদরুদ্দোজা চৌধুরীর বিকল্পধারা বাংলাদেশ, আসম আবদুর রবের জাতীয় সমাজতান্ত্রিক দল (জেএসডি), মাহমুদুর রহমান মান্নার নাগরিক ঐক্য, বঙ্গবীর কাদের ছিদ্দিকীর কৃষক শ্রমিক জনতা লীগ ও কয়েকটি বাম দলের সঙ্গে অনানুষ্ঠানিক আলোচনা করে বলে দলীয় সূত্রে জানা যায়। দলগুলো সম্মত হওয়ায় সম্প্রতি এবিষয়ে আলোচনায় বসে বিএনপি নেতৃত্বাধীন ২০ দলীয় জোটের সঙ্গেও। গত রোববার খালেদা জিয়ার গুলশানের রাজনৈতিক কর্যালয়ে বিএনপির মহাসচিব মির্জা ফখরুল ইসলাম আলমগীরের সভাপতিত্বে বৈঠকে দলের স্থায়ী কমিটির সদস্য ড. খন্দকার মোশাররফ হোসেন, জমির উদ্দিন সরকার, মির্জা আব্বাস, নজরুল ইসলাম খান, আমীর খসরু মাহমুদ চৌধুরীসহ জোটের নেতারা উপস্থিত ছিলেন।